google/wiki40b huggingface dataset:
2009 m. pasaulio šachmatų taurės varžybos

2009 m. pasaulio šachmatų taurės varžybos – tai atkrentamųjų mačų šachmatų turnyras surengtas 2009 m. lapkričio 20 d. – gruodžio 21 d. Chanty Mansijske. 128 žaidėjai atkrentamosiose varžybose kovojo dėl taurės ir  kelialapio į 2011 m. Kandidatų mačus.
Taurę laimėjo Izraelio didmeistris Borisas Gelfandas finale, įveikęs Ukrainos didmeistrį Ruslaną Ponomariovą 7 : 5. Jis pateko į 2011 m. kandidatų mačų varžybas.

Formatas

2007 m. Pasaulio šachmatų taurės varžybose buvo žaidžiami atkrentamųjų mačų 7 ratai: šeši
– po 2 partijas, septintas – finalinis. Jame buvo žaidžiamos 4 partijos.
Dalyvių po kiekvieno rato sumažėdavo perpus: pirmame rate žaidė 128 žaidėjai, antrame – 64, trečiame – 32, ketvirtame -16, penktame (ketvirtfinalyje) – 8, šeštame (pusfinalyje) – 4, septintame (finale) – 2 žaidėjai.

Laikas galvojimui

Pirmiems 40 ėjimų skiriama po 90 min., o likusiems ėjimams – po 30 min. Be to, nuo pirmojo ėjimo po kiekvieno ėimo pridedama po 30 sek.

Nugalėtojo išaiškinimas

Kai 1-6 ratuose, pasibaigus pagrindiniam mačui, dalyvis yra surinkęs 1,5 taško, jis tampa mačo nugalėtoju ir patenka į sekantį ratą. Septintajame rate (finaliniame), kur žaidžiamos 4-ios partijos, pagrindinio mačo nugalėtojui reikia surinkti 2,5 taško.
Pasibaigus pagrindiniam mačui lygiosiomis, dėl figūrų spalvų traukiami burtai ir žaidžiamos keturios po 25 min., pridedant 10 sek. po kiekvieno ėjimo, greitosios partijos.
Jei po jų mačo rezultatas lieka lygus, traukiami burtai ir žaidžiamas mačas iš dviejų žaibo partijų (5 min. + 3 sek. po kiekvieno ėjimo.
Jei pabaigus dviejų žaibo partijų mačą, rezultatas lygus, jis kartojamas. Jei pabaigus papildomą žaibo mačą vis dar lygu, kartojamas dar kartą. kai  po penkių žaibo mačų kartojimų (po 10 partijų) –  lygu, tai žaidžiama viena paskutinė žaibo partija (Armagedonas).
Traukiami burtai ir žaidėjas, kuris laimėjo burtų traukimą, gali pasirinkti figūrų spalvą. Baltieji žaidimui gauna 5 min., o juodieji – 4 min., be to, nuo 60 ėjimo, po kiekvieno ėjimo, abiem žaidėjams pridedama po 3 sek. Jei ir ši partija baigiasi lygiosiomis, mačo nugalėtoju skelbiami juodieji.
Panajus

Panajus (tag. Panay) – sala Filipinų centrinėje dalyje, Visajų salyne, į šiaurės vakarus nuo Negroso. Plotas 12 011 km². Salos paviršius kalnuotas, aukštis iki 2117 m (Madiaso k.). Dengia savanos ir musoniniai miškai.
Panajuje gyvena 3,5 mln. gyventojų (2000 m.). Gyventojų tankumas 291,4 žm./km². Auginami ryžiai, kukurūzai, cukranendrės, kokospalmės. Žvejyba. Pagrindiniai miestai – Iloilas, Rochasas.
Jack London

Biografija

Džekas Londonas mokėsi licėjuje, būdamas keturiolikos pradėjo dirbti anglių kasyklose, vėliau įsidarbino laive, kuris gaudė austres, medžiojo ruonius. Buvo įkalintas kalėjime, paleistas, išvyko į Aliaską, ten ieškojo aukso.
1916 m. rašytojas mirė. Išvadoje rašoma, kad priežastis yra inkstų liga. Ši liga sukelia labai stiprius skausmus, todėl spėjama, kad mirtį sukėlė morfijaus perdozavimas.

Kūryba

Parašė penkiasdešimt knygų, romanų ir trumpų apsakymų, daug straipsnių ir politinių apybraižų. Žinomiausi jo kūriniai – romanas „Martinas Idenas“, taip pat romanai „Jūrų vilkas“, „Rytas Aušta“, „Mėnulio slėnis“, apysakos „Baltoji iltis“, „Protėvių šauksmas“, „Smokas Belju“.
Nakties karštis

Turinys

Naktį patruliuodamas miestelio gatvėmis, policininkas Semas Vudas aptinka turtuolio Kolberto lavoną. Viršininko Džilespio nurodymu jis ieško įtartinų asmenų ir suima autobuso belaukiantį juodaodį, kuris, kaip paaiškėja, yra policijos detektyvas Tibsas, vykstantis aplankyti artimųjų. Išsiaiškinus Tibso tapatybę, šio viršininkas pasiūlo jam pasilikti mieste ir padėti ištirti nusikaltimą, nes šis specializuojasi tokių nusikaltimų tyrime. Nors vietinė policija nėra susidūrusi su žmogžudystėmis, jie labai nenoriai priima juodaodžio pagalbą ir bet kokia proga stengiasi parodyti esą viršesni. Džilespis skuba suimti nusikaltėlį, tačiau Tibsas pateikia argumentus, jog naujasis sulaikytasis taip pat nėra kaltas. Jo sugebėjimai padaro įspūdį nužudytojo Kolberto našlei Leslei, kuri pareikalauja iš mero, kad Tibsui nebūtų trukdoma tirti nusikaltimą, priešingu atveju ji sustabdysianti vyro pradėtą fabriko statybą.
Pamažu Džilespis ir Tibsas ima dirbti kartu, nors vietiniam policininkui sunku priprasti prie juodaodžio kolegos, be to, miestelyje vis daugiau žmonių rodo nepasitenkinimą tamsiaodžiu policininku. Netekęs kantrybės ir užpultas kelių chuliganų, Tibsas jau ketina išvykti, bet Džilespis sugeba jį perkalbėti, sakydamas, kad jis turi progą nušluostyti nosį visiems baltiesiems.
Vis dėlto tyrimas tik dar labiau komplikuojasi: Tibsas ima įtarti pagrindinį Kolbergo konkurentą, tačiau šis nesileidžia apklausiamas juodaodžio ir pasiskundžia merui, kuris taip pat ima ieškoti dingsties atsikratyti policininko, tuo pačiu ragindamas policijos viršininką greičiau suimti nusikaltėlį. Negana to, atsiranda įtarimų, kad nusikaltimą galėjo įvykdyti tą naktį patruliavęs Vudas. Džilespis tuoj pat jį suima, be to, atsiranda nepilnametė mergina, tvirtinanti, kad turėjo intymių santykių su Vudu, kas valstijoje tokiame amžiuje yra nusikaltimas. Tibsas netiki šia versija ir jis išsiruošia į vietinį juodaodžių kvartalą, tikėdamasis ten rasti atsakymą.
Šilutės aerodromas

Istorija

Šilutė buvo vienas pirmųjų pokario Lietuvos miestų, kuriame pradėta kurti sportinė aviacija. Aeroklubas čia įkurtas 1957 m. vadovaujant aviacijos sportininkui ir aviakonstruktoriui Vladui Kensgailai. Iki 1960 m. skraidymai vyko pievoje pietinėje miesto pusėje. Aeroklubui persikėlus į buvusį vokiečių įkurtą karo lauko aerodromą prie Armalėnų, klubo nariai talkų būdu pastatė administracinį pastatą su mokymo klasėmis ir skrydžių vadaviete. V. Kensgailos didelių pastangų dėka 1974 m. buvo baigtas statyti lėktuvų angaras su dirbtuvėmis ir garažais. Greta kūrėsi ir civilinės aviacijos oro uostas. Šiaurinėje aerodromo pusėje 1970 m. pastatytas asfaltbetonio kilimo-tūpimo takas, peronas ir oro uosto pastatas. Vasaros sezono metu iki 1978 m. veikė oro susisiekimo linija Šilutė – Tauragė – Kaunas – Vilnius ir atgal. Keleiviai buvo skraidinami 12 vietų lėktuvu AN-2. Aerodromu naudojosi transporto, žemės ūkio ir sanitarinės aviacijos lėktuvai bei sraigtasparniai. 1991 m. buvo įkurta SKAT Šilutės aviaeskadrilė, vėliau pavadinta LK KASP Juozo Kasperavičiaus aviacijos eskadrile, kuri 2006 m. buvo išformuota.

Valdymas

Šilutės aerodromą valdo KASP. Pagal panaudos sutartį laikinai išnuomuotas asociacijai „Šilutės aeroklubas“.
Eksomidė

Eksomidė (gr. ἐξωμίς, nuo ekso „išorė“ ir omos „petys“) – viršutinis senovės Graikijos drabužis. Tai buvo vienas iš graikų marškinių, tipų, susegamas per kairiąjį petį paliekant dešinįjį ir dalį krūtinės nuogą. Susegamą per abu pečius dėvėjo aukštesnės klasės atstovai. Eksomidė buvo sudaryta iš dviejų lininių arba kitos medžiagos stačiakampio formos atraižų, kurios būdavo sudygsniuojamos į cilindro formą su skylėmis galvai ir rankoms. Ją vilkėdavo vergai, sunkius darbus dirbantys, jodinėjantys ar sportuojantys laisvieji piliečiai ir kareiviai. Vėlyvajame V a. pr. m. e. eksomidė pakeitė hoplitų chitoną ir tapo jų pagrindine karine apranga. Eksomidę taip pat dėvėjo komedijos aktoriai, vaidinę senus vyrus. Didvyris Odisėjas ir Hefaistas, kaip darbininkų dievas, vaizduojami skulptūrose su eksomidėmis. Pagal rašytinius duomenis, eksomidė atliko abi, chitono ir himatijo, funkcijas. Su eksomide dažnai buvo dėvima chlamida.
Eksomidės spalva per laiką keitėsi, tačiau raudona, ypač tamsi, buvo įprasta hoplitų spalva per Peloponeso karą ir po jo.
Virginijus Andrijauskas

Biografija

1978 m. baigė aštuonias klases. 1978–1982 m. Vilniaus statybos technikume mokėsi architekto specialybės. 1995 m. baigė Vilniaus Gedimino technikos universitetą, statybos inžinierius.
1983–1990 m. architektas Raseinių rajone. 1990–1991 m. V. Andrijausko personalinės įmonės vadovas. 1991–1998 m. UAB „Kupiškio butų ūkis ir vandentiekis“ direktorius, nuo 1999 m. bankrutuojančių įmonių administratorius.
2004 m. Darbo partijos Kupiškio rajono skyriaus narys, skyriaus pirmininkas. Nuo 2007 m. Kupiškio rajono savivaldybės tarybos narys.
1996–1998 m. Lietuvos vandens tiekėjų asociacijos tarybos narys. 1997–1998 m. Lietuvos butų ūkio asociacijos valdybos narys. Sutuoktinė Dalė, vaikai Tadas, Linas.
Fagotas

Istorija

Pirmieji fagotai sukonstruoti XVI a. pirmoje pusėje Italijoje.

Konstrukcija

Korpusas sudarytas iš sudvejinto kūgiško medinio vamzdžio. Turi nuo 25 iki 27 garsaskylių (5 iš jų neuždengtos vožtuvėliais). Prie korpuso viršutinėje dalyje yra metalinis išlenktas vamzdelis su gale esančiu dvigubu liežuvėliu (mundštukas), pro kurį pučiama.

Naudojimas

Grojama simfoniniuose orkestruose, didelės sudėties pučiamųjų orkestruose, kameriniuose ansambliuose, solo.
Dusetų Kazimiero Būgos gimnazija

Istorija

Tiksli pirmosios mokyklos Dusetose įsteigimo data nėra žinoma, bet mokykla didiko Jono Radvilos dvare buvo dar prieš bažnyčios pastatymą 1530 m. mokyklos turtas buvo užrašytas Dusetų bažnyčiai. Dusetų parapinė mokykla įsteigta 1776 m. jai statytame pastate. 1825 m. jis sudegė. 1825 m. pastatytas naujas parapinės mokyklos pastatas, išlikęs iki mūsų dienų (Būgos g. 31).
Mokinių skaičius 1825–1846 m. buvo įvairus: 1831 m. Dusetų parapinėje mokykloje mokėsi 76 mokiniai, 1833 m. – 80, 1836 m. – 32, o 1837 m. buvo likę vos 9 mokiniai. Mokoma buvo lenkų kalba, o po 1831 m. sukilimo pradėta diegti rusų kalba. Vaikai mokėsi skaityti, skaičiuoti, rašyti, tikėjimo tiesų. 1846 m. vietoje parapinės mokyklos įsteigta valdinė rusiška pradinė mokykla. Dėl Žemaičių vyskupo Motiejaus Valančiaus įtakos čia buvo mokoma ir lietuviškai, bet 1864 m. kovo 4 d. mokymas lietuvių kalba Dusetų pradinėje mokykloje panaikintas. Mokinių skaičius sparčiai ėmė mažėti, nes lietuvių vaikai nesuprato lietuviškai, o atvykėliai mokytojai – lietuviškai.
Lietuviškos spaudos draudimo metais Dusetų apylinkėse veikė slaptosios mokyklos. Žinomi kai kurie ir mokytojai, daraktoriais vadinami: N. Markelis Eiveniuose, M. Triponaitė Matiukuose, V. Budrienė – Užtiltėje. 1904 m. panaikinus lietuviškos spaudos draudimą, lietuviškai Dusetų mokykloje pradėta dėstyti tik 1912 m.
Prieš Pirmąjį pasaulinį karą Dusetose buvo dvi valdinės pradžios mokyklos: mergaičių ir mišri. 1920 m. Dusetose atidaryta progimnazija, bet dėl nežinomų priežasčių (tikriausiai dėl lėšų stygiaus) po kelių mėnesių ji uždaryta. 1923 m. pradžios mokykla iš seno pastato (dab. Kazio Būgos g., 31) persikėlė į naują, ji buvo 4 skyrių, o nuo 1928 m. 6 skyrių pradžios mokykla. Nuo 1928 m. I–IV skyrius buvo privalomas, o V–VI galėjo lankyti mokiniai, kurie norėjo įgyti daugiau žemės ūkio žinių.
Iki 1927 m. mokyklos vedėjais dirbo Jonas Mozūra, Elena Šutaitė, Balys Urbanas. 1927 m. Dusetų pradžios mokyklos vedėju paskirtas Petras Kuzmickas, 1940 m. liepos 11 d. jis buvo NKVD suimtas, vėliau ištremtas į Sibirą. 1926–1927 m. Dusetų pradžios mokykloje dirbo 3 mokytojai, 1939–1940 m. – jau 6, mokinių skaičius per tą patį laikotarpį išaugo nuo 124 iki 200. 1934 m. spalio 4 d. mokyklai suteiktas kalbininko Kazimiero Būgos (1879–1924) vardas.
1940 m. sovietams okupavus Lietuvą, Dusetose atidaryta 3-jų klasių progimnazija, jos direktore dirbo O. Kairevičiūtė. 1944 m. progimnazija pertvarkoma į gimnaziją, 1947 m. išleista pirmoji abiturientų laida. 1951 m. sujungus pradinę mokyklą ir gimnaziją, įkurta Dusetų vidurinė mokykla. 1968 m. mokiniai ir mokytojai persikėlė iš buvusių Šaulių namų į pirmąjį mūrinį mokyklos pastatą. 1972 m. pradėtas sustiprintas dailės dalykų mokymas. Gimnazijos statusas suteiktas 2005 m. sausio 24 d. Zarasų rajono savivaldybės tarybos sprendimu Nr. T-229 „Dėl gimnazijos statuso suteikimo Dusetų Kazimiero Būgos vidurinei mokyklai“. 2006 m. vasarą-rudenį atlikta gimnazijos pastato renovacija.
Šiaulių žolės riedulio stadionas

Istorija

2014 m. stadione vyko moterų Pasaulio lygos pirmo turo atkrentamosios varžybos.
Vladislovas Algirdas Katinas

Vladislovas Algirdas Katinas (g. 1938 m. lapkričio 2 d. Kaune) – Lietuvos inžinierius mechanikas, šiluminės energetikos specialistas, habilituotas technologijos mokslų daktaras.

Biografija

1963 m. baigė Kauno politechnikos institutą. 1987 m. technikos mokslų daktaras.
1963–1970 m. dirbo Kauno politechnikos institute, nuo 1966 m. – Fizikinių – techninių energetikos problemų institute (nuo 1992 m. Lietuvos energetikos institutas), 1981–1991 m. Šilumokaičių hidrodinamikos laboratorijos, Vibracijų sektoriaus vadovas, nuo 1991 m. Atsinaujinančių energijos šaltinių laboratorijos (iki 1999 m. Šilumokaičių hidrodinamikos laboratorija) vadovas. 1991–1997 m. dar ir Kauno technologijos universiteto dėstytojas, nuo 1996 m. profesorius.

Mokslinė veikla

Mokslinių tyrimų svarbiausios kryptys – šilumos mainai, atitrūkstamųjų srautų hidrodinamika, vibracijos energetiniuose įrenginiuose, nestacionarūs hidrodinaminiai procesai, turbulentiškumas, atsinaujinantys energijos šaltiniai, jų efektyvumas ir technologijos, aplinkosauga. Paskelbė per 180 mokslinių straipsnių. Dviejų išradimų autorius.
Juozas Baršauskas

Juozas Baršauskas (1912 m. kovo 18 d. Gižai – 1990 m. balandžio 26 d. Kaunas) – Lietuvos architektas, kraštotyrininkas, architektūros mokslų daktaras.

Biografija

Brolis Kazimieras Baršauskas. 1940–1946 m. studijavo Vytauto Didžiojo universitete. 1973 m. architektūros mokslų daktaras.
1947–1950 m. Kauno universitete dėstė architektūros ir meno istoriją. 1950–1972 m. Kauno politechnikos instituto dėstytojas, nuo 1978 m. Vilniaus inžinerinio statybos instituto dėstytojas, nuo 1974 m. profesorius. 1956–1978 m. dirbo Statybos ir architektūros Mokslo tyrimų institute, 1956–1961 m. direktoriaus pavaduotojas, 1962–1967 m. Architektūros istorijos ir teorijos, 1967–1978 m. Architektūros teorijos ir perspektyvinių problemų sektoriaus vedėjas.
1960–1966 m. leidinio „Lietuvos TSR architektūros klausimai“ (3 t.) atsakingasis redaktorius.
2004 m. pasaulio lėkščiasvydžio ir guts čempionatas

Pasaulio lėkščiasvydžio ir guts čempionatas (WUGC) organizuotas pasaulinės skraidančiojo disko federacijos 2004 metų rugpjūčio 1-7 dienomis Suomijoje, Turku mieste. Čempionate varžybos vyko keturiose grupėse: vyrų (18), moterų (14), vyrų meistrų (9) ir mišriojoje (13).
Tai buvo 11 pasaulio lėkščiasvydžio ir guts čempionatas. Čempionatai rengiami kas ketverius metus.

Rinktinės žaidėjai

Turnyre Lietuvos rinktinę sudarė 16 sportininkų: Kęstutis Bačkis (kapitonas), Mantvidas Blinstrubas, Mantas Kaminskas, Gintaras Lukoševičius, Adas Lumbė, Andrius Navickas, Mindaugas Pošius, Arūnas Puriuškis, Mindaugas Samkus, Mykolas Šaučiūnas, Česlovas Skirutis, Saulius Skripskas, Tadas Ūselis, Justas Valaskevičius, Tadas Vyskupaitis, Lukas Zitkevičius.

Varžybų rezultatai

Lietuvos vyrų lėkščiasvydžio rinktinės rezultatai lėkščiasvydžio ir guts čempionate.
Airdrieonians FC

Istorija

Orginalusis klubas buvo įkurtas 1878 m. ir gyvavo iki 2002 m. 
Iš pradžių buvo vadinamas Excelcior FC, o 1991 m. pervadintas ir tapo Airdrieonians FC.
2002 m. buvo įkurtas naujasis klubas Airdrie United FC.
2013 m. oficiliai persivadino ir tapo Airdrieonians FC.
Jonavos Jeronimo Ralio gimnazija

Istorija

Jeronimo Ralio vidurinės mokyklos pradžia – 1941 metai, kai susijungė Pradžios mokykla Nr. 1 ir nuo 1919 m. veikusi Jonavos progimnazija. 1923 m. išleista pirmoji mokinių laida.
Vidurinė mokykla pradėjo veikti miesto centre (dabartiniame Jonavos meno mokyklos pastate), pastatyta nugriautos stačiatikių cerkvės vietoje.
1947/1948 mokslo metais pradėjo veikti darbartinė mokykla. 1949–1950 m. vykdant sovietinės švietimo sistemos reformą, gimnazijos pervadintos vidurinėmis mokyklomis, įvestas 11 metų vidurinis mokslas. Kiekviename klasių sraute mokėsi viena rusakalbių klasė. Prie mokyklos veikė moksleivių bendrabutis, biblioteka.
1968 m. rugsėjo 21 d. pastatytas naujasis pastatas, į kurį buvo perkeltos lietuvių moksleivių klasės. Naujoji mokykla oficialiai vadinosi Jonavos 1-oji vidurinė mokykla, o senajame pastate mokėsi rusakalbių mokinių klasė, oficialiai įsteigta Jonavos 2-oji vidurinė mokykla.
1993 m. spalio 8 d. Jonavos 1-ajai vidurinei mokyklai suteikiamas Homero poemų vertėjo Jeronomo Ralio vardas. 1996 m. kovo 4 d. šv. Kazimiero, Lietuvos globėjo dieną, mokyklą pašventino, mokinius ir mokytojus palaimino Jonavos parapijos klebonas kunigas Kęstutis Grabauskas. 1996 m. spalio 10 d., minint Jeronimo Ralio gimimo 120-ąsias metines, atidarytas mokyklos istorijos muziejus.
Nuo 1999 m. įvestas profilinis mokymas. 2004/2005 m. m. mokykloje mokėsi 1326 moksleiviai, veikė 47 klasės. Nuo 2008 m. rugsėjo 1 d. mokykla atsisakė pradinio ugdymo, veikia V–XII klasės. 2011 m. rugsėjo 1 d. mokyklai suteiktas gimnazijos statusas.

Vadovybė

Mokyklos direktorius – Arūnas Rimkus – II vadybinė kategorija. Direktoriaus pavaduotojos ugdymui – Marijona Malakauskienė, Rasa Legienė, Daiva Sirtautienė, pavaduotojas ūkio reikalams – Jūratė Balkuvienė.

Mokyklos himnas

Kai mokykloj vėl klega rugsėjis,

Rodos, juokias visa Lietuva.

Mes jauni, mes ateiname siekti,

Kad svajonės pavirstų tiesa.
Dieve, duok mums valios ir ryžto

Perplaukt mokslo jūras marias.

Dieve, duok, kaip Homero herojams

Įveikti kliūtis kelyje.
Įsitempus burę jaunystės

Su draugais išsiskirti sunku.

Kur bebūsim rugsėjai vaikystės

Mums skardens varpeliu mažučiu.
Priedainis
Dar pabūkim, kol saulė pakils,

Surėmę pečius prie Neries,

Ralio vardas visoj Lietuvoj

Mūs viltingais darbais suskambės
Vaclovas Germanas

Biografija

1939 m. baigė Klaipėdos prekybos institutą. 1940 m. dirbo Šiaulių prekybos institute. 1944–1947 m. Šiaulių vidurinės ekonominės mokyklos direktorius. 1947–1948 m. Šiaulių miesto Vykdomojo komiteto skyriaus vedėjas. 1948–1954 m. Šiaulių mokytojų instituto įkūrėjas, dėstytojas, direktorius. 1954–1959 m. Šiaulių pedagoginio instituto dėstytojas, 1954–1957 m. pirmasis instituto rektorius, 1956–1959 m. Marksizmo-leninizmo katedros vedėjas. 1959–1961 m. LTSR Valstybinės plano komisijos vyr. specialistas, kartu dėstė Vilniaus pedagoginiame institute.
1961 m. Vilniaus universitete apgynė disertaciją „Lietuvos KP kova už darbininkų klasės ir valstietijos sąjungos sustiprinimą respublikos žemės ūkio socialistinio pertvarkymo laikotarpiu (1944–1951 m.)“, istorijos mokslų kandidatas. 1973 m. ten pat apgynė disertaciją „Lietuvos KP veikla stiprinant darbininkų klasės ir valstietijos sąjungą (1944–1962 m.)“, istorijos mokslų daktaras.  1961–1990 m. Vilniaus universiteto dėstytojas, 1975–1983 m. Estetinio lavinimo katedros vedėjas, nuo 1977 m. profesorius.
Romualdas Marcinkus (1941)

Romualdas Marcinkus (1941 m. Vaiguvoje, Kelmės raj.) – lietuvis, TSRS žvalgybininkas, KGB generolas, pasiekęs aukščiausią karjerą TSRS KGB centriniame aparate iš visų lietuvių žvalgybininkų.
Azuritas

Azuritas – karbonatų klasės mineralas turintis cheminę formulę Cu₃(CO₃)₂(OH)₂, vario karbonato hidroksidas. Arabų kalba reiškia mėlynas. Azuritas dažnai randamas kartu su malachitu, kaip vario sulfido mineralų dūlėjimo ir oksidacijos produktas dar vadinamas azurmalachitu.
Azurito milteliai plačiai naudojamas kaip pigmentas. Sumaišius su aliejum jie šiek tiek pažaliuoja, o sumaišius su kiaušinio tryniu nusidažo nuo žalios iki pilkos spalvos. Kartais yra painiojamas su lazuritu ar sodalitu.
Sigitas Vilčiauskas

Biografija

1967 m. Kauno politechnikos institute baigė mašinų gamybos technologiją.
AB „Šiaulių stumbras“ direktorius, vėliau statybos ir technikos direktorius, technikos direktorius. AB „Šiaulių birža investicija“ Valdybos pirmininkas.
1989 m. LDDP, nuo 1998 m. Lietuvos centro sąjungos, nuo 2003 m. Liberalų ir centro sąjungos narys. 1990–1995 m. Šiaulių savivaldybės tarybos deputatas.
Lietuvos odos gamintojų ir vartotojų asociacijos viceprezidentas. Žmona Vitalija Vilčiauskienė, Medelyno seniūnijos seniūnė, vaikai Gintautas, Arūnas.
Alvydas Lukys

Alvydas Lukys (g. 1958 m. lapkričio 4 d. Šiauliuose) – Lietuvos fotografas.

Biografija

1984 m. baigė Vilniaus inžinerinį statybos institutą. Nuo 1990 m. Vilniaus dailės akademijos dėstytojas, nuo 1997 m. Fotografijos ir medijos meno katedros (iki 2000 m. Fotografijos ir videomeno katedra) vedėjas. Nuo 2007 m. profesorius.
Tim Rice

Seras Timothy Miles Bindon Rice (1944 m. lapkričio 10 d. Amersham, Jungtinė Karalystė) – britų miuziklų ir filmų tekstų autorius.
Vsevolodas Didysis Lizdas

Valdymas

Nugalėjo Rostovo bojarinus, pretendavusius į didžiojo kunigaikščio sostą, konfiskavo jų žemes, turtą. Valdant Vsevolodui Vladimiro kunigaikštystė pasiekė didžiausią klestėjimą. Po 1180, 1187, 1207 m. žygių užimta Riazanė, Kijevas, Černigovas, Naugardas, laikinai – Haličas. Taip pat po 1183, 1186 m. ir kitų žygių prie kunigaikštystės prijungė dalį Pavolgio bulgarų ir mordvių žemių. Jam valdant klestėjo miestų kultūra.
Martynas Dapkus

Žaidimas klubuose

Nacionalinės futbolo akademijos auklėtinis 2011 m. sezoną baigė Kauno „Atleto“ komandoje, kuri tuo metu žaidė I Lietuvos lygoje. Po sezono išvyko į Izraelio aukščiausios lygos čempionų Haifos „Maccabi“ klubą. 2012 m. sezonui buvo išnuomotas antrosios Izraelio futbolo lygos klubui – Hapoel Nazareth Illit FC. 2015 m. sezone persikėlė į A lygos debiutantų FC Stumbro komandą. 2016 m. žaidė Trakų FK, bet patyrė traumą ir sezono nebaigė. 2017 m. sezonui ruošėsi su FK Šilas, bet kazlarūdiškių klubui pasitraukus iš A lyga pirmenybių perėjo į FK "Jonavą". 
2019 m. pranešta, kad žaidėjas atstovaus FK Kauno Žalgiris.

Žaidimas rinktinėje

Žaidė už Lietuvos U–17 ir U–19 rinktines. 2011 m. rugsėjo mėnesį debiutavo Lietuvos jaunimo iki 21 rinktinėje 2013 m. Europos jaunimo čempionato atrankos 2 pogrupyje rungtynėse su Švedijos bendraamžiais, tų pačių metų spalį įmušė savo pirmąjį įvartį Maltos U–21 rinktinei. 2013 m. spalį debiutavo nacionalinėje rinktinėje rungtynės prieš Albanijos vienuolikę.
Aidas Mikėnas

Biografija

1993 m. baigė Kauno kūno kultūros institutą, įgijo kūno kultūros mokytojo specialybę. 1998 m. suteikta vyresniojo kūno kultūros mokytojo kategorija.
1997–2003 m. Kupiškio kultūros ir švietimo skyriaus laisvalaikio organizatorius ir Jaunimo laisvalaikio tarybos koordinatorius. 1993–2007 m. Kupiškio Povilo Matulionio vidurinės mokyklos vyr. mokytojas. 2007–2011 m. Kupiškio rajono savivaldybės mero pavaduotojas.
Darbo partijos Kupiškio rajono skyriaus narys. 2007–2011 m. ir nuo 2011 m. Kupiškio rajono savivaldybės tarybos narys. 
Sutuoktinė Eglė, vaikai Ugnė, Nojus.
Jaurinis dirvožemis

Jaurinis dirvožemis – dirvožemis, paplitęs vidutinių platumų miškų zonoje, kur būdingas vidutiniškai šaltas klimatas. Kadangi čia kritulių iškrenta daugiau, nei išgaruoja, todėl vanduo smarkiai išplauna jaurinį dirvožemį – išneša lengvai tirpstančias medžiagas iš viršutinių dirvožemio sluoksnių ir suneša jas į apatinius sluoksnius.
Viršutinis jaurinio dirvožemio sluoksnis yra rusvas arba pilkas, nes jame maža puvenų (1-4 %). Giliau slūgso pelenų spalvos dirvožemio sluoksnis – jaura, sudarytas iš smulkučių kvarcinio smėlio grūdelių. Beveik visos maistinės medžiagos iš jauros yra išplautos į apatinį, tamsiai rusvą, geležingą dirvožemio sluoksnį. Jauriniai dirvožemiai pasižymi rūgštingumu. Vietose, kur auga žolingi mišrieji miškai (pvz., didžiojoje dalyje Lietuvos) susidaro derlingesni velėniniai jauriniai dirvožemiai.
Jauriniai dirvožemiai nėra derlingi, norint juose gauti gerą derlių reikalingas kalkinimas, tręšimas, agrotechninių priemonių naudojimas.
Liepos 11

Šventės

Pasaulinė gyventojų diena

Vardadieniai

Vilmantas – Pijus – Kiprijonas – Kipras – Benediktas
Jaromír Blažek

Klubinė karjera

Per savo profesionalo karjerą J. Blažekas yra atstovavęs šiems futbolo klubams: SK Slavia Praha, FC Bohemians 1905, FK Marila Příbram, FK Viktoria Žižkov, SK Dynamo České Budějovice ir Spartak ČKD Blansko.

Karjera rinktinėje

1993 metais sužaidė trejas rungtynes už Čekijos jaunimo futbolo rinktinę iki 21 metų.
Nacionalinėje komandoje debiutavo 2000 metų kovo 29 dieną, saugodamas vartus draugiškose rungtynėse prieš Australiją. 2006 m. yra antrasis rinktinės vartininkas po Petro Čecho. Iki 2006 m. rugsėjo 25 d. rinktinėje yra sužaidęs dvylikoje varžybų, iš viso 900 minučių.
Pariečės rajonas

Istorija

Rajonas įkurtas 1940 m. sausio 15 d. iš 1939 m. rugsėjo pabaigoje Tarybų Sąjungos okupuotos Balstogės vaivadijos Pariečės, Druskininkų, Marcinkonių ir Beržtų valsčių. 1940 m. lapkričio 25 d. šiaurinės rajono žemės - Druskininkų ir Marcinkonių valsčiai perduoti Lietuvos TSR, o pietinės žemės padalintos tarp Gardino ir Skidliaus rajonų.